SET พลิกปิดลบ 0.35 จุด วิตกร่างพ.ร.บ.งบประมาณปี 63 ล่าช้า พรุ่งนี้เสี่ยงรูดต่อ
SET พลิกปิดลบ 0.35 จุด วิตกร่างพ.ร.บ.งบประมาณปี 63 ล่าช้า พรุ่งนี้เสี่ยงรูดต่อ โดยดัชนีปิดตลาดวันนี้ ที่ระดับ 1,574.59 จุด ลบ 0.35 จุด หรือ 0.02% มูลค่าการซื้อขาย 7.29 หมื่นล้านบาท
22 ม.ค. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,574.59 จุด ลบ 0.35 จุด หรือ 0.02% มูลค่าการซื้อขาย 7.29 หมื่นล้านบาท
10 หุ้นกดดัชนีวันนี้

ด้าน นายกิจพณ ไพรไพศาลกิจ ผู้อำนวยการฝ่ายวิเคราะห์และนักกลยุทธ์ บล.ยูโอบี เคย์เฮียน (ประเทศไทย) เปิดเผยว่า ตลาดหุ้นไทยวันนี้แกว่งแคบ เนื่องจากได้รับแรงถ่วงจากหุ้นหลายกลุ่ม หลังวิตกจะได้รับผลกระทบหากร่างพ.ร.บ.งบประมาณรายจ่ายประจำปีงบประมาณ พ.ศ.2563 เกิดความล่าช้า ทำให้ไปกดดันหุ้นในกลุ่มนิคมอุตสาหกรรม และกลุ่มรับเหมาฯ
นอกจากนี้ยังมีเรื่องภัยแล้งที่เกิดขึ้นในภาคตะวันออก ซึ่งธุรกิจปิโตรเคมีจะใช้น้ำมากสุด จะเห็นได้ว่าหลายตัวได้ปรับตัวลงแรง จากความไม่แน่ใจสถานการณ์ภัยแล้ง และวิตกอาจกระทบผลดำเนินงาน ทำให้บางแห่งอาจต้องลดกำลังการผลิตเพื่อให้สอดคล้องกับน้ำที่มีอยู่ และบางแห่งอาจมีการปิดซ่อมบำรุงก่อนกำหนด โดยผลประกอบการงวดไตรมาส 4/62 ของกลุ่มปิโตรฯคาดว่าจะอ่อนแอ แต่ตอนนี้เริ่มมองไตรมาส 1/63 อาจจะยังอ่อนแอต่อเนื่อง โดยเฉพาะพวกที่มีฐานการผลิตในภาคตะวันออก
ขณะที่ตลาดหุ้นในภูมิภาคเอเชียวันนี้ดูจะฟื้นตัวดีขึ้นหลังตอบรับเรื่องโรคระบาดปอดอักเสบที่เกิดจากไวรัสโคโรนาสายพันธุ์ใหม่ไปแล้ว แต่ก็ยังต้องติดตามสถานการณ์อย่างใกล้ชิด พร้อมให้ติดตามความเสี่ยงเศรษฐกิจในประเทศ ทั้งเรื่องเศรษฐกิจที่ตกต่ำอยู่ และภัยแล้ง ซึ่งอาจจะกระทบผลดำเนินงานในไตรมาส 1-2 ได้ และให้ติดตามทิศทางการเบิกจ่ายงบประมาณ ปี 63 จะเกิดขึ้นได้เมื่อใด รวมถึงติดตามความคืบหน้าของโรคระบาดปอดอักเสบ
สำหรับแนวโน้มการลงทุนในวันพรุ่งนี้ (23 ม.ค.) นายกิจพณ กล่าวว่า ตลาดดูไม่ค่อยดีหลังจากที่ไม่สามารถยืนเหนือ 1,580 จุดได้ พร้อมให้แนวรับ 1,566 จุด ส่วนแนวต้าน 1,583 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
BAM   มูลค่าการซื้อขาย 7,564.04 ล้านบาท  ปิดที่  26.00 บาท เพิ่มขึ้น 1.30 บาท
GPSC  มูลค่าการซื้อขาย 4,023.23 ล้านบาท  ปิดที่  96.25 บาท เพิ่มขึ้น 2.50 บาท
AOT   มูลค่าการซื้อขาย 3,681.43 ล้านบาท  ปิดที่  71.00 บาท ลดลง  1.00 บาท
SCB   มูลค่าการซื้อขาย 2,988.82 ล้านบาท  ปิดที่  99.75 บาท ลดลง  0.75 บาท
BBL   มูลค่าการซื้อขาย 2,517.34 ล้านบาท  ปิดที่ 151.00 บาท เพิ่มขึ้น 3.50 บาท
 
ตลาดหุ้นเอเชีย

 